Efter regeringsdannelsen har den nyvalgte socialdemokratiske folketingsgruppe omsider kunnet fordele en række hverv. Tre eks-ministre får alle fremtrædende poster.

Tre nordjysk valgte folketingsmedlemmer har de seneste år mødt hinanden i regeringen. Nu kan de tre eks-ministre i stedet ses i Udenrigspolitisk Nævn. Både Simon Kollerup, Rasmus Prehn og Flemming Møller Mortensen, som alle måtte afgive ministertitlen, får sæde i det centrale og ikke mindst i denne tid vigtige nævn. Det fremgår af listen over  opgaverne i den nye socialdemokratiske folketingsgruppe. Tidligere erhvervsminister Simon Kollerup bliver desuden formand for finansudvalget, som er et af Folketingets helt centrale udvalg. Udvalget behandler finansloven og andre love, men kan også gennem såkaldte aktstykker bevilge penge. Derudover skal Simon Kollerup være forsvarsordfører. Rasmus Prehn, der har været både udviklings- og senere fødevareminister, og Flemming Møller Mortensen, der også har haft titel af udviklingsminister, kommer i det nye folketing begge til at arbejde med områder, de beskæftigede sig indgående med, før de blev ministre. Rasmus Prehn var i mange år sit partis transportordfører - nu bliver han formand for transportudvalget. Og Flemming Møller Mortensen genindtager sin gamle post som sundhedsordfører. Samtidig skal han være ordfører for Grønland og det arktiske område. Posterne som ordfører og udvalgsformand regnes for de vigtigste i Folketinget. Derudover bliver medlemmerne - også de tre eks-ministre - menige medlemmer af flere af tingets fagudvalg.